Príloha č. 1c
Vyhodnotenie opatrení ŽSR na zabezpečenie hospodárenia v roku 2005

Plnenie úloh kontrolného mechanizmu plánu konsolidačnej funkcie v roku 2005 ako aj podnikateľský plán v roku 2005 si vyžiadal prijatie súboru opatrení, ktorých plnenie bolo nasledovné:
1. Vypracovať a predložiť vláde SR aktualizáciu Plánu konsolidačnej funkcie ŽSR vo väzbe na zmeny vnútorného a vonkajšieho prostredia s cieľom pokračovania finančnej konsolidácie v roku 2005.
Správna rada ŽSR dňa 6. 4. 2005 schválila vyhodnotenie konsolidačnej funkcie v roku 2004 a aktualizáciu plánu konsolidačnej funkcie ŽSR na roky 2005 - 2009 súčasne spolu s koncepciou spoplatňovania a koncepciou financovania dráh v správe ŽSR. Dňa 5. 5. 2005 materiál - Vyhodnotenie kontrolného mechanizmu, finančného modelu podľa prílohy č. 8 a aktualizácia plánu konsolidačnej funkcie ŽSR bol prerokovaný na porade vedenia MDPT SR. Na základe medzirezortného pripomienkovacieho procesu a záverov rokovania MDPT SR, MF SR a železničných spoločností zo dňa 7. 7. 2005 (nevyčlenenie odpisov z poplatku za ŽDC) bol materiál predložený na rokovanie vlády SR a uznesením č. 898 zo dňa 16. 11. 2005 bolo schválené vyhodnotenie kontrolného mechanizmu a aktualizácia finančných projekcií a špecifikácia vzťahov ŽSR a štátu k plánu plnenia konsolidačnej funkcie na roky 2005 - 2009. Súčasťou materiálu bol aj okruh problémov spojených s notifikáciou opatrení riešených pred Európskou komisiou z titulu právnej istoty. Jedná sa o opatrenia: 
•	Nenávratnosť prostriedkov z realizácie štátnych záruk za ŽSR v roku 2004.
•	Odpustenie povinnosti ŽSR platiť penále voči Sociálnej poisťovni.
V priebehu roka 2005 k daným opatreniam Európska komisia nevydala rozhodnutie.
2. Vypracovať návrh finančnej reštrukturalizácie dlhovej služby v zmysle plánu plnenia konsolidačnej funkcie
Vzhľadom na vývoj v čerpaní nákladov výrobnej spotreby plán uvažoval s čerpaním úveru vo výške 100 mil. EUR na reštrukturalizáciu úverového portfólia a splatenie obchodných záväzkov. 
Počas roka 2005 sa reštrukturalizovala dlhová služba prostredníctvom čerpania vyššie uvedeného úveru určeného na reštrukturalizáciu úverového portfólia a splatenie obchodných záväzkov od Depfy a Calyon  bank. Po uzavretí úverovej zmluvy ŽSR vyčerpali úver vo výške 55 mil. EUR, ktorým sa splatil krátkodobý úver vo výške 36 mil. EUR splatný dňa 1. 6. 2005 a uhradili sa obchodné záväzky. 
V rámci snahy znížiť finančné náklady sa z dôvodu zlepšenia finančnej situácie nečerpali kontokorentné úvery od 2. štvrťroka 2005. Taktiež sa dňa 1. 12. 2005 čiastočne splatil vo výške 20 mil. EUR úver od Depfy a Calyon bank. K 31. 12. 2005 bol stav vyčerpaných prostriedkov tohto úveru vo výške 35 mil. EUR. 
Súčasne sa v roku 2005 realizovali normatívne, vecné a organizačné predpoklady na riešenie záväzkov ŽSR voči MF SR spojené s návratnými finančnými výpomocami a so splátkami istín a úrokov z realizácie úverov so štátnou zárukou.
3. Pripraviť a zaviesť zmeny do vnútroorganizačných dokumentov v súvislosti s požiadavkami pripravovaného zákona o prístupe na železničnú infraštruktúru.
Zákon 164/1996 Z. z. o dráhach a o zmene zákona 455/1991 Zb. o živnostenskom podnikaní (živnostenský zákon) v znení neskorších predpisov bol novelizovaný zákonom č. 109/2005 Z. z. s účinnosťou od 1. 1. 2006. ŽSR predmetnú novelu zákona o dráhach analyzovali a vymedzili úlohy pre zabezpečenie povinností vyplývajúcich z novely zákona. Súbor úloh (celkovo bolo navrhnutých 10 úloh) so stanoveným vecným gestorom a termínom splnenia bol predložený na rokovanie porady vedenia ŽSR na schválenie. Úlohy termínované na rok 2005 boli splnené. 
4. Pripraviť a zaviesť zmeny do vnútroorganizačných dokumentov pre zabezpečenie rozhodnutí vlády SR o spôsobe financovania verejného záujmu pri prevádzkovaní dráh.
V oblasti financovania prevádzkovania dráh naďalej pretrvávajú tieto problémy:
•	Nedostatočná legislatívna podpora úhrady straty zo zmluvy o prevádzkovaní dráh a povinnosť zabezpečiť vyrovnané hospodárenie pre prevádzkovateľa dráhy
Nie je jednoznačne vymedzený spôsob zabezpečenia vyrovnaného hospodárenia prevádzkovateľa dráh. Výšku úhrady zo štátneho rozpočtu (neinvestičná dotácia) na príslušný rok nie je možné považovať za neprekročiteľnú.
Ak má byť zabezpečené vyrovnané hospodárenie je možné výšku neinvestičnej dotácie zohľadňovať ako plánovanú (preddavok), ktorá bude zúčtovaná na základe protokolu vyhodnotenia Zmluvy o prevádzkovaní dráh. 
Vývoj na dopravnom trhu a existencia nákladov vyplývajúcich z rozhodnutí v minulosti, ako aj z rozdelenia unitárnych ŽSR a nezahrnutých t. č. do zmluvy o prevádzkovaní dráh generujú na ŽSR i napriek prijatým opatreniam straty. ŽSR nebudú schopné vlastnými silami zabezpečiť vyrovnané hospodárenie v zmysle citovaného zákona, tzn. nebude naplnená Smernica Európskeho parlamentu a Rady č. 2001/14/ES z 26. februára 2001 o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii.
•	Vymedzenie ekonomicky oprávnených nákladov
V dôsledku určitých rozporov medzi ŽSR, ZSSK, a.s. a MDPT SR pri vymedzení ekonomicky oprávnených nákladov minister dopravy, pôšt a telekomunikácií zriadil komisiu na konečné doriešenie metodiky ekonomicky oprávnených nákladov za účasti zástupcov MDPT SR, MF SR, ŽSR a ZSSK, a. s.. ŽSR predložili svoj návrh vymedzenia ekonomicky oprávnených nákladov a ekonomicky neoprávnených nákladov. Listom č. 2641/2005/O330 zo dňa 20. 12. 2005 ŽSR v zmysle záverov z porady zástupcov ŽSR, ZSSK a MDPT SR konanej dňa 19. 12. 2005 predložili na MDPT SR žiadosť o uznanie sporných nákladov do EON. Odpoveď ŽSR bola zaslaná MDPT SR listom č. 16/2400 - 2006 zo dňa 30. 1. 2006. Ťažisko sporných otázok vo vymedzení EON vyplýva zo záväzkov ŽSR z kolektívneho vyjednávania.
Náklady súvisiace s dopadmi kolektívneho vyjednávania postupne klesajú. ŽSR považuje dojednané ustanovenia súvisiace so sociálnou starostlivosťou o zamestnancov v nepretržitých prevádzkach a so zmierňovaním dopadov na zamestnancov v procese transformácie železníc za primerané. V porovnaní so štandardom v iných železničných správach dohodli ŽSR finančne menej náročné opatrenia. 
Základným interným dokumentom stanovujúcim spôsob ekonomického riadenia všetkých organizačných jednotiek ŽSR v roku 2005 boli Ekonomické pravidlá Železníc Slovenskej republiky (ďalej EP ŽSR). Stanovujú rozhrania, všeobecné práva a povinnosti organizačných jednotiek ŽSR vo väzbe na administráciu, financovanie a celopodnikový kontrolling procesov organizačných jednotiek. 
5. Pripraviť a zaviesť zmeny do vnútroorganizačných dokumentov v súvislosti výsledkami rozhodnutí vlády SR o koncepcii spoplatňovania železničnej dopravnej cesty.
V roku 2005 spoplatnenie železničnej dopravnej cesty bolo upravené zákonom NR SR č. 18/1996 Z. z. o cenách v znení neskorších predpisov (ďalej zákon o cenách) a vyhláškou MF SR č. 87/1996 Z. z. v znení neskorších predpisov, ktorou sa vykonáva zákon NR SR č. 18/1996 Z. z. o cenách v znení neskorších predpisov (ďalej vykonávacia vyhláška) Ceny za použitie železničnej dopravnej cesty vo vnútroštátnej doprave osôb a nákladov boli regulované podľa cenového výmeru č. 01/R/2003. V súčinnosti s ďalšími všeobecne záväzných legislatívnymi normami tvorili základný právny rámec pre dohodovanie cien uplatňovaných v podmienkach ŽSR v nadväznosti na zákon č. 258/1993 Z. z. o Železniciach Slovenskej republiky v znení zákona č. 152/1997 Z. z. a zákona č. 259/2001 Z. z..
Súčasne v priebehu roku 2005 ŽSR spracovali návrh materiálu: Koncepcia spoplatňovania dráh v správe ŽSR, ktorý bol predložený na MDPT SR dňa 14. 4. 2005. V materiáli boli rozpracované alternatívy s vyčlenením odpisov z poplatku za použitie železničnej dopravnej cesty (podľa záverov rokovania MF SR, MDPT SR a železničných spoločností zo dňa 9. 2. 2005). Podľa záverov pracovného rokovania MDPT SR, MF SR a železničných spoločností zo dňa 7. 7. 2005 výsledná alternatíva poplatku za železničnú dopravnú cestu a následné spracovanie Koncepcie spoplatňovania dráh malo vychádzať z výstupov zahraničného regulačného poradcu MDPT SR a jeho odporúčaní.
Regulačný poradca spracoval návrh Výnosu pre reguláciu železničnej dopravy, ku ktorému ŽSR predložili zásadné pripomienky.
URŽD vydal pre rok 2006 výnos, podľa ktorého zostáva systém spoplatňovania zachovaný ako v roku 2005. URŽD zaslal na MDPT SR „Regulačný rámec“ pre roky 2007 -2009, z ktorého vyplýva vyššia zaťaženosť rozpočtu verejnej správy o cca 1,2 mld. Sk. Regulačný rámec nebude realizovateľný pokiaľ rozpočet verejnej správy vyššiu zaťaženosť neprijme.
Z uvedených dôvodov nebolo možné vypracovať novú koncepciu spoplatňovania.
6. Pripravovať návrhy k legislatívnym zmenám iniciovaným MDPT SR v súvislosti s implementáciou nariadení a smerníc EÚ do právnych predpisov SR. 
V priebehu roku 2005 ŽSR pripravili požadované podklady pre Európsku komisiu a AEIF k legislatívnym dokumentom TSI /Telematické aplikácie pre nákladnú dopravu; TSI / Hluk; TSI/ Riadenie vlakov, zabezpečenie a signalizácia; TSI/ Osoby so zníženou mobilitou. Priebežne boli pripomienkované pripravované dokumenty EÚ zasielané buď priamo z EÚ alebo prostredníctvom MDPT SR. V priebehu druhého polroku  2005 ŽSR vykonali odbornú korektúru  slovenských prekladov  pripravovanej európskej legislatívy TSI/Telematické aplikácie pre nákladnú dopravu TSI/ Riadenie vlakov, zabezpečenie a signalizácia TSI/Dráhové vozidlá. Pri legislatívnych dokumentoch TSI Telematické aplikácie pre nákladnú dopravu a TSI Riadenie vlakov, zabezpečenie a signalizácia ŽSR pripravili súhrnnú odbornú korektúru za Slovenskú republiku.
V súvislosti s implementáciou Smernice EPaR č. 2004/49/ES  o bezpečnosti železníc ŽSR zaslali zoznam bezpečnostných predpisov na MDPT SR, v zmysle povinností vyplývajúcich z uvedenej smernice. Tento zoznam bol zaslaný prostredníctvom MDPT SR na Európsku komisiu a bude slúžiť ako podklad pre úlohy vyplývajúce pre ERA (Európsku železničnú agentúru). 
V rámci príprav na implementáciu legislatívy EÚ ŽSR vypracovali interné štúdie o využití existujúcich informačných systémov pre vytvorenie registra infraštruktúry ŽSR a možností zavedenia telematických aplikácií do existujúcich informačných systémov. Uvedené štúdie majú prispieť k plynulejšiemu zavedeniu požiadaviek po oficiálnom uverejnení TSI.
Súčasne ŽSR iniciovalo aj novelu zákona č. 164/1996 Z. z. o dráhach a o zmene zákona 455/1991 Zb. o živnostenskom podnikaní (živnostenský zákon) v znení neskorších predpisov a zákona 258/1993 Z. z. o Železniciach Slovenskej republiky (bližšie bod 4).
7. Rozpracovať model aktívnej obchodnej politiky a zabezpečiť prostredníctvom informačných systémov ŽSR sledovanie výkonov prevádzkovateľov dopravy.
		Model aktívnej obchodnej politiky bol zapracovaný do Podnikateľského plánu ŽSR pre rok 2005 a schválený Správnou radou ŽSR uznesením č. 20/2005. Model aktívnej obchodnej politiky vychádzal z týchto základných parametrov :
•	Z platného cenníka poplatku za použitie železničnej dopravnej cesty.
•	Z uzatvorených a pripravovaných zmlúv s dopravcami na prevádzkovanie dopravy na dráhe.
•	Uzatvorenej zmluvy o výkonoch vo verejnom záujme pri prevádzkovaní dráhy v roku 2005.
•	Schváleného štátneho rozpočtu na rok 2005 v rozsahu neinvestičného transferu na výkony vo verejnom záujme vo výške 3 600 mil. Sk.
•	Predpokladaných trendov vývoja cien vstupov.
Rozhodujúce služby pozostávali z poskytovania kvalitnej a bezpečnej dopravnej cesty a technologicky garantovanej rýchlosti a presnosti dopravy.
Pre dosiahnutie tohto stavu ŽSR:
•	Uzatvárali dohody so susednými železničnými správami s cieľom minimalizácie pobytov na hraniciach a uplatňovať systém medzinárodnej výmeny dát medzi podnikovými riadiacimi systémami podľa UIC smernice 407-1.
•	Presadzovali princíp, podľa ktorého sú na sieti ŽSR navrhnuté pre zákazníkov činnosti v tých zriaďovacích staniciach, ktoré sú podľa štúdií UIC zaradené do siete vlakotvorných staníc EÚ - Bratislava východ, Košice a Žilina.
•	Využívali Plán aktívnej obchodnej politiky kancelárie OSS(OSS - OneStopShop - jeden kontaktný bod pre zákazníka). 
V priebehu roka v rámci aktívnej obchodnej politiky dopravcom, ktorí prišli s objednávkami nad objednané výkony boli priznávané osobitné sadzby tak aby bola dodržaná transparentnosť a objektivita. 

Forma osobitnej sadzby	% zníženia z max. ceny	
(Sk)	

Nákladná doprava			
Manipulačné vlaky	20	129 906 335	
Preprava železnej rudy	20 - 35	38 728 634	
Kalamitné drevo	50	17 501 223	
Kombinovaná preprava	40	8 706 696	
Ostatné ucelené vlaky	30 - 40	8 345 627	
Celkom nákladná doprava		203 188 515	
  
Osobná doprava			
3. kat. tratí	6,5 - 15	34 678 080	
Súpravové vlaky	90	22 506	
Celkom osobná doprava		34 700 586	

Doprava celkom		
237 889 101	

Sledovanie výkonov prevádzkovateľov dopravy bolo zabezpečené novým Prevádzkovým informačným systémom (PIS), ktorý je nasadený do rutinnej prevádzky. Je tak zabezpečené sledovanie výkonov (použitie dopravnej cesty) všetkých prevádzkovateľov dopravy na dopravnej ceste pod správou ŽSR. PIS sleduje všetky druhy vlakov nákladnej a osobnej dopravy, poskytuje podklady pre odúčtovanie výkonov za použitie dopravnej cesty a vytvára operatívne i štatistické výstupné zostavy pre rozborovú činnosť a podklady pre fakturáciu výkonov dopravcov zo SAP. 
V rámci 2. etapy riešenia sa pripravilo rozšírenie funkcionality PIS a postupne sa nasadili jednotlivé moduly 2.etapy na sledovanie nákladov a tržieb v členení podľa definovaných úsekov dopravnej cesty. 
V súčasnosti je v riešení 3. etapa PIS-u, ktorej cieľom je vyriešenie a realizácia modulu operatívneho riadenia dopravy (ORD) a vedenia dopravnej dokumentácie.
Sledovanie výkonov je normatívne upravené vnútorným predpisom SR 1012.
8. Implementáciou a dolaďovaním výsledkov II. etapy zmeny systému vnútroorganizačného riadenia a súbežne s optimalizáciou systému obslužných činností, aktualizovať program transformácie a reštrukturalizácie VOJ s cieľom racionálneho a efektívneho systému obslužných činností na ŽSR. V tej súvislosti:
•	racionalizovať činnosti riadenia dopravy, údržby ŽDC a  zamestnanosť vo väzbe na realizované výkony ŽDC,
•	zvýšiť efektívnosť správy majetku ŽDC,
•	racionalizovať činnosti výskumného a vývojového ústavu, strediska informatiky a ústredného inštitútu vzdelávania a psychológie, 
•	zefektívniť činnosti železničných telekomunikácií, železničnej energetiky a závodu služieb železníc.
Budovanie ŽSR ako manažéra infraštruktúry a tvorba organizačnej štruktúry na procesne orientovanú si vyžaduje transformáciu a reštrukturalizáciu vnútorných organizačných jednotiek (VOJ) s cieľom racionálneho a efektívneho systému obslužných činností na ŽSR. V tejto súvislosti v roku 2005 bolo realizované:
1. racionalizácia činnosti  riadenia dopravy, údržby ŽDC a  zamestnanosti vo väzbe na realizované výkony ŽDC:
-	vyhodnotenie využitia zamestnancov, technických zariadení, priepustnej výkonnosti, prenájmov voľných kapacít,
-	optimalizácia posunovacích záloh,
-	vytvorenie VOJ Údržba železničnej infraštruktúry (UŽI)  v súlade s opatrením GR 50/2004 a racionalizácia a optimalizácia vlastnej činnosti,
-	racionalizácia usporiadania Oblastných riaditeľstiev ( OR) Košice a Trnava. 
Pre plnenie tejto úlohy bolo vydané nariadenie č. 6/2005 GR ŽSR k zabezpečeniu kvality a hospodárnosti posunu na ŽSR. Optimalizáciou technologických postupov prác železničných staníc sa vyčlenili z posunu tie činnosti, ktoré sú v povinnostiach dopravcu. Následne po dohodách s dopravcami sa zmenili technológie, upravila vlakotvorba a zmenili pomôcky grafikonu vlakovej dopravy.
V priebehu roka 2005 bolo zrušených  24 posunovacích záloh 
Uvedené racionalizačné opatrenia v železničných staniciach priniesli úsporu 347 zamestnancov, z toho v OR Trnava 220 a OR Košice 127. 
Zníženie stavu zamestnancov bolo spôsobené i zrušením samostatnosti 5 železničných staníc.
2. zvýšenie efektívnosti správy majetku železničnej dopravnej cesty
	V súvislosti so vznikom UŽI sa realizovalo rozdelenie majetku medzi správcu a UŽI v zmysle SR 71. Následne prebiehala delimitácia majetku železničnej dopravnej cesty (ŽDC) medzi jednotlivé VOJ. Na základe Nariadenia GR č. 20/2005, 32/2005 a uznesenia Správnej rady sa uskutočnila mimoriadna inventarizácia majetku železničnej dopravnej cesty. Cieľom bolo vytvoriť predpoklady najmä pre:
•	identifikáciu majetku ŽDC nevyužívaného pre služby dopravcom a iným subjektom
•	optimalizáciu rozsahu objednávky štátu v oblasti výkonov vo verejnom záujme
•	racionalizáciou výkonov a nákladov súvisiacich so správou a prevádzkou nevyužívaného majetku
•	optimalizáciu systému spoplatňovania použitia ŽDC pre dopravcov
•	zmenu odpisovania ŽDC
3. racionalizovať činnosti výskumného a vývojového ústavu, strediska informatiky a ústredného inštitútu vzdelávania a psychológie
a) Výskumný a vývojový ústav (VVÚŽ)
V súlade s Nariadením číslo 18/2005 GR ŽSR k realizácii optimalizácie zamestnanosti na ŽSR v roku 2005 a jeho Zmeny č. 2 bola k 31.12.2005 celkom uskutočnená racionalizácia 9 zamestnancov.
b) Stredisko informatiky (SI)
V roku 2005 sa realizoval  projekt Transformácie informatiky ŽSR, ktorého hlavným cieľom bolo:
•	optimalizovať náklady na prevádzku a procesy,
•	štandardizovať IT procesy v súlade s metodológiou ITIL,
•	naštartovať jednoduchú konsolidáciu IT infraštruktúry  a APV,
•	navrhnúť celkové smerovanie, stratégiu a architektúru SI ŽSR.
Realizáciou opatrení sa dosiahol pokles o 102 zamestnancov.
c) Ústredný inštitút vzdelávania a psychológie 
	Na základe analýzy vnútroorganizačných i externých výkonov v oblasti vzdelávania bol spracovaný plán racionalizácie a optimalizácie zamestnancov na rok 2005 so zameraním na: zrušenie základného pracoviska Vzdelávacie stredisko Štrba, zrušenie zváračskej školy SIP Strečno, zrušenie vybraných funkčných miest v Inštitúte vzdelávania Košice a Bratislava.
Dané opatrenia v roku 2005 boli realizované s výsledným poklesom o 11 zamestnancov .
4. zefektívniť činnosti železničných telekomunikácií, železničnej energetiky a závodu služieb železníc
a) Železničné telekomunikácie (ŽT)
	ŽT v priebehu roka prehlbovali systém procesného riadenia v súlade s nárokmi normy ISO 9001:2000. Železničné telekomunikácie v roku 2005 uplatňovali projektové riadenie v nasledovných hlavných projektoch:
•	Zabezpečenie zálohy optickej siete ŽSR
•	Delimitácia majetku ŽT z dopravnej cesty
•	Dohoda výhodnejších podmienok so subdodávateľmi elektronických komunikačných, informačných a ďalších služieb pre ŽT
•	Zabezpečenie servisu sietí ŽT 
•	Sprevádzkovanie verejnej ústredne S12
•	Prepojenie sietí ŽSR a ST, Orange, Eurotel 
•	Zverovanie MOTISu
V oblasti znižovania prevádzkových nákladov, nákladov na ľudskú prácu, zvyšovania produktivity práce zamestnancov a zvýšenia kvality a výkonnosti telekomunikačných zariadení ŽT realizovali projekty schválené v investičnom pláne na rok 2005. Boli ukončené, resp. rozpracované a 18 ďalších rieši.
Súčasne prebieha proces sprevádzkovania verejnej ústredne S12 ako pre všetky digitálne a analógové pobočkové ústredne ŽSR na celom území SR.
Prvý krát v histórií ŽSR bol vyvinutý a uvedený na trh telekomunikačný produkt - ŽT Internet, zodpovedajúci štandardom na dnešnom externom telekomunikačnom trhu. Od uvedenia produktov bol zaznamenaný nárast predaja novej produktovej rady ŽT Internet takmer 10 násobne a nárast objemu tržieb o 230 %.   
	ŽT vyhrali v októbri 2005 tender na dodávku telekomunikačných služieb pre Železničnú spoločnosť Cargo Slovakia, a.s. a Železničnú spoločnosť Slovensko, a.s., ktorý zabezpečí pre ŽSR tržby z non-core oblasti podnikania počas najbližších piatich rokov v objeme cca 450 mil. Sk za telekomunikačné služby ŽT.

b) Železničná energetika
Pre zabezpečenie efektívnosti činnosti ŽE prebehla súťaž na výber dodávateľa Obchodno-energetického dispečingu (OED). Po vybudovaní OED bude možné zefektívniť nákup, spotrebu a distribúciu energie v rámci ŽSR. 
c) Závod služieb železníc (ZSŽ)
	V rámci analýzy tohto subjektu boli posudzované viaceré varianty. Na základe toho sa v r. 2005 zrealizovalo:
•	oddelimitovanie pod správu SHM rekreačných zariadení Semafor, Svišť a Tatranský Lieskovec 
•	pozastavenie činnosti v oblasti cestovného ruchu 
•	s účinnosťou od 01.08. bol schválený nový organizačný poriadok ZSŽ.	
•	V III. štvrťroku boli oddelimitované ďalšie stratové zariadenia pod správu SHM ubytovacie zariadenie Humenné, ubytovacie zariadenie Liptovský Mikuláš a ubytovacie zariadenie Vrútky. V závodnej kuchyni v Čiernej nad Tisou bola vykonaná racionalizácia zamestnancov.
Uvedenými opatreniami sa znížil počet zamestnancov o 26.
9. Dolaďovaním výsledkov II. etapy zmeny systému vnútroorganizačného riadenia, vrátane optimalizácie systému obslužných činností, riešiť otázku zamestnanosti a naplnenia predpokladaného zníženia zamestnancov v roku 2005. Súbežne s tým pripravovať  podmienky na napĺňanie efektívnej optimalizácie zamestnanosti v nasledujúcich rokoch. V tej súvislosti v roku 2005:
•	pripraviť odčlenenie SOUŽ Košice, Trenčín, Bratislava a Železničného zdravotníctva od r. 2006, 
•	spracovať návrh na doriešenie problematiky  závodu protipožiarnej ochrany.
Železnice Slovenskej republiky i v roku 2005 plnili konsolidačné úlohy stanovené Vládou Slovenskej republiky. Jednou z úloh bolo znižovanie zamestnanosti s cieľom zvyšovania produktivity práce. 
V priebehu roku 2005 ŽSR uzatvorili v zmysle § 269 a nasl. Obchodného zákonníka zmluvy o poskytovaní služieb, na základe ktorých došlo zároveň k ekonomickému nájmu týchto organizačných zložiek:
•	Železničnej polikliniky vo Zvolene s účinnosťou od 1.9.2005, prevod činnosti v ŽP Zvolen na novú právnickú osobu EUROTRADE, Slovakia, s. r. o., Zvolen,
•	Železničnej nemocnice s poliklinikou Košice  s účinnosťou od 1. 10. 2005, prevod činnosti v ŽNsP Košice na novú právnickú osobu Železničné zdravotníctvo, Košice,
•	Železničnej nemocnice s poliklinikou Bratislava  s účinnosťou od 1. 11. 2005, prevod činnosti v  ŽNsP  Bratislava na novú právnickú osobu Novapharm, s. r. o., Bratislava,
V súlade s § 10 a § 18 zákona č. 596/2003 Z. z. o štátnej správe v školstve rozhodnutím Ministra školstva SR z 13. 12. 2005 došlo s účinnosťou od 1. 1. 2006 k zmene zriaďovateľa SOUŽ Bratislava na Krajský školský úrad v Bratislave, SOUŽ Trenčín na Krajský školský úrad v Trenčíne a SOUŽ Košice na Krajský školský úrad v Košiciach a týmto dňom došlo k zrušeniu týchto vnútorných organizačných jednotiek v štruktúre ŽSR.
Závod protipožiarnej ochrany železníc - v roku 2005 sa uskutočnili rokovania na úrovni ŽSR a MV SR za účelom doriešenia otázky ZPOŽ na ŽSR. Výsledky riešenia sú otvorené.

Optimalizácia zamestnanosti na ŽSR v roku 2005 - vyhodnotenie	
Štatistické vyhodnotenie: Zmena evidenčného stavu zamestnancov 31. 12. 2004 - 31. 12. 2005	
					
OJ	Evidenčný stav zamestnancov k 31. 12. 2004 	Evidenčný stav zamestnancov k 31. 01. 2005	Evidenčný stav zamestnancov k 31. 12. 2005 	Rozdiel (+/-)	
					
GR ŽSR	416	 	358	-58	
Účelové strediská	385	 	368	-17	
Zásobovací závod železníc Košice	76	 	 	 	
Zásobovací závod železníc Trnava	76	 	 	 	
Centrum logistiky a obstarávania 	-	 	140	-12	
Závod služieb železníc	155	 	129	-26	
Stredisko hospodárenia s majetkom	154	 	160	6	
Stredisko železničnej geodézie	84	 	79	-5	
Železničné zdravotníctvo	940	 	117	-823	
Ústredný inštitút vzdel. a psych.	143	 	132	-11	
SOUŽ Bratislava	82	 	76	-6	
SOUŽ Trenčín	105	 	104	-1	
SOUŽ Košice	102	 	97	-5	
Závod protipož. ochr. žel.	191	 	187	-4	
TÚI Prešov	90	 	101	11	
Železničná energetika	15	 	51	36	
ÚŽI Bratislava *)	-	6278	5983	-295	
OR Trnava *)	4918	5374	5154	-220	
OR Košice *)	5351	4949	4822	-127	
Železničné telekomunikácie	254	 	254	0	
Stredisko informatiky	378	 	276	-102	
Výsk. a vývoj. ústav železníc	94	 	85	-9	
OR Zvolen	2958	 	 	 	
OR Žilina	3241	 	 	 	
MO Košice	131	 	 	 	
MO Bratislava	127	 	 	 	
ŽSR	20 466	 	18 673	-1793	
					
*) Rozdiel vypočítaný z údaja k 31. 01. 2005				
10.Precizovať nový systém vnútroorganizačného ekonomického riadenia ŽDC v SAP R/3.
K 1. 1. 2005 bol v prostredí ŽDC (Oblastné riaditeľstvá, Údržba železničnej infraštruktúry) implementovaný  nový systém vnútroorganizačného riadenia (NSVER). 
Cieľom implementovaného ekonomického systému bolo v podmienkach organizačného usporiadania definovaného II. etapou zmeny riadenia a organizovania ŽSR zabezpečenie:
•	zavedenia vnútroorganizačného trhu výkonov a služieb,
•	zvýšenia transparentnosti vykazovaných nákladov na produkty predaja;
•	integrácia zberu dát o rôznych typoch výkonoch správcu a údržbára v prevádzkových IS s hlavným ekonomickým IS SAP R/3,
•	zavedenia zodpovednosti za náklady a výkony na všetkých úrovniach,
•	zvýšenia transparentnosti podkladov pre cenotvorbu,
•	podpora pre analýzy nákladotvornosti procesov,
Systém bol implementovaný od 1. 1. 2005 a t. č. je v rutinnej prevádzke.
11.Pripraviť vytvorenie logistického centra, zaviesť do praxe aktualizovaný systém verejného obstarávania (VO) na ŽSR a zaviesť funkčný centrálny register zmlúv na ŽSR.
Na základe uznesenia Správnej rady ŽSR č. 21/2005 zo dňa 17.2.2005 bolo prijaté rozhodnutie o zriadení Centra logistiky a obstarávania (ClaO). ClaO bolo zriadené ako vnútorná organizačná jednotka zapísaná do Obchodného registra, ktorej poslaním je zabezpečovať obstarávanie a distribúciu tovarov, obstarávanie služieb a prác pre potreby organizačných jednotiek ŽSR.
Dňa 10. 10. 2005 bolo vydané Nariadenie č. 33/2005 GR ŽSR. Cieľom tohto nariadenia je zabezpečiť včasné a komplexné  procesy obstarávania tovarov, služieb a prác uzavretím zmluvy s úspešným uchádzačom. 
Týmto sa vytvárajú podmienky pre jednotný systém VO a riadenie nákupu prostredníctvom „Plánu verejného obstarávania“ s previazanosťou na rozpis Podnikateľského plánu. 
12. Racionalizovať systém vnútorného obehu spisov v súvislosti s predajom nepotrebného majetku ŽSR a navrhnúť nový systém postupu schvaľovania odpredajov s cieľom urýchliť celý proces.
V priebehu roku bolo pripravované Nariadenie GR ŽSR k úprave postupu v oblasti prevodov majetku štátu v správe ŽSR na iné osoby. Daný návrh rešpektuje Postup č. 736/M-2005 MDPT SR pri schvaľovaní prevodov vlastníctva majetku štátu v správe štátnych podnikov a ŽSR podľa zákona č. 92/1991 Zb. o podmienkach prevodu majetku štátu na iné osoby, v znení neskorších predpisov. 

13. Navrhnúť spôsob činnosti ŽSR v Doplnkovej dôchodkovej poisťovni Stabilita.
Vláda Slovenskej republiky uznesením č. 771 z 5.októbra 2005 povolila ŽSR realizáciu zvýšenia účelového peňažného vkladu do DDP STABILITA. Na základe tejto skutočnosti a v súlade s predchádzajúcimi rokovaniami Správnej rady ŽSR k tejto problematike bol na rokovanie SR ŽSR dňa 20. 10. 2005 predložený Návrh transformačného projektu, podľa ktorého bude vykonaná transformácia Doplnkovej dôchodkovej poisťovne STABILITA na STABILITA, d.d.s., a.s. podľa §77 a násl. Zákona č. 650/2004 Z. z. o doplnkovom dôchodkovom sporení. 
Návrh transformačného projektu bol dňa 26.10.2005 prerokovaný v Správnej rade DDP STABILITA a následne schvaľovaný zhromaždením zriaďovateľov dňa 27. 10. 2005. 
Do 30. 6. 2006 bude DDP STABILITA pretransformovaná na STABILITA d.d.s., a. s, kde ŽSR budú mať 55,26% podiel.